I har utvivlsomt alle sammen læst og hørt om Nets-skandalen.

Jeg har givet mit besyv med for IT folkene ovre på version2.dk.

Men der er et aspekt af sagen der hører til her på ing.dk, der intet har med IT at gøre: Den drivende kraft.

Der er ikke mange ting der kan pisse kompetente fagfolk af, som klamphuggeri og det Nets har præsteret i denne sag er klamphuggeri af værste skuffe -- og hvad mere er, de nægter pure at erkende at det er dem der har et problem.

Hvis man vil videre, hvis man vil udvikle sig, hvis man ikke vil blive ved med at løse de samme fejltagelser igen og igen, så kræver det pinedød at man lærer af dem.

Det var den process der ledte Ingeniørene til at lave de første normer for hvordan man bygger huse der kan stå ude i om natten og kloaker der ikke stopper hver gang man holder en fest.

Sidenhen førte samme process til det ene ingeniørmæssige mesterværk efter det andet, præstationer der først blev mulige da man holdt om med at lave dumme uigennemtænkte løsninger.

Idag opfatter enhver ingeniør med bare en lille smule faglig stolthed en væsentlig afvigelse imellem teori og praksis som et seriøst problem, men totale fiaskoer som f.eks Fiskebækbroen ser vi stort set aldrig mere, eller når vi gør, Superarenaen i Ballerup f.eks, er det fordi nogen ikke har kunnet deres teori ordentligt.

Undtagelsen er IT branchen, hvor katastroferne stadig vælter ned om ørene på os.

IT branchen har kun lige nået pensionsalderen nu og derfor er der stadig en masse "wild-west" og "klondyke" over branchen.

Det med at lære af sine fejltagelser er svært at sælge, når der stadig er så mange profitable fejltagelser i udbud.

For hundrede år siden foreslog forstandige ingeniører at vi skulle byggen en storebæltsforbindelse som en gravet tunnel, beklædt med teglsten og et tørvefyret kraftværk skulle levere den nødvendige elektricitet til eltogsforbindelsen under bæltet.

Det er OK at drømme på den måde, men der er brug for de politikere der skal tage beslutningen ikke bare nikker lodret til fantasterne i en ung branche. Derfor blev storebæltsprojektet først til noget 70 år senere.

(Det eneste teknologivalg de ramte 100% rigtigt kæmper vi stadig for: El-togene -- lidt ironisk.)

Men IT-branchens fata-morgana kaster vi os regelmæssigt ud i, med en total dødsforagt for fakta og erfaring, formodentlig fordi Asimov havde ret: En hver passende avanceret teknologi ligner magi.

IT er ikke magi, men det er svært fordi det let bliver meget komplext, uden at fejlmargin bliver større, tværtimod næsten.

Det fatter vores politikere simpelthen ikke og de er på sin vis lidt undskyldt: De er født og opvokset mens IT-magien udfoldede sig, ny PC hvert andet år og det blev helte tiden hurtigere og mere flashy og pludselig kunne man komme på nettet og alting.

Men de kan ikke mere undskyldes at de ikke har lært noget af deres fejltagelser endnu.

Nets-skandalen ville ikke være så frustrerende for os fagfolk, hvis ikke den var så 100% forudsigelig og stort set 100% forudsagt, men hvad der er endnu mere frustrende ved den, er at alle over en kam synes enige om at vi ikke må blive klogere af den.

Alle informationer om hvilke svigt der var i Nets's sikkerhedskonstruktion bliver hemmeligholdt, der kommer ikke nogen officiel havarirapport som folkene der sidder i andre IT installationer kan lære noget af.

Derfor ved IT-folkene i Danske Bank, Nordea eller Topsikring ikke om de har samme designfejl i deres IT-System, de ved ikke hvad de skal kigge efter for at finde ud af det og de ved ikke hvad de skal lave om for at lukke hullet.

Det må høre op.

I denne sag er skaden begrænset til forskellige danskere der fik deres informationer solgt til en flok journalister der havde specialiseret sig i latterliggørelse, kvindeundertrykkelse, skadefryd, løgn, overdrivelse og manipulation.

Det var billigt sluppet.

Den næste sag kommer måske til at handle om patienter der dør på vores nye "supersygehuse" fordi medico-teknik overhovedet ingen sikkerhed har indbygget, om politiske extremister der snager i offentlige registere eller bankfolk der vælter vores nationaløkonomi.

Når man som med Nets (særligt efter virksomheden er solgt til kapitalfonde der skal have malket milliarder ud af firmaet på få år) sætter profit over IT-sikkerhed og privatlivsbeskyttelse, sker der præcist hvad der skete i denne sag: Profitten vinder.

Først outsourcede PBS, et firma ejet af den danske finanssektor, IT driften til IBM (der er tvunget til at følge USAnsk lov frem for dansk, hvis hårdt kommer mod hårdt) for at spare penge på driften.

Derefter fusionerede man PBS med et norsk firma for at tjene flere penge.

Endelig solgte man en kontrollerende aktiepost i det resulterende Nets til USANske kapitalgribbe, i håbet om at de kan malke endnu flere penge ud af firmaet til de resterende ejere.

At nogen ved deres fulde fem kan tro på at det ikke har og ikke vil skade IT-sikkerheden og privatlivsbeskyttelsen, er hinsides enhver erfaring, jura og fornuft.

Men det var ikke desto mindre hvad politikere uden skyggen af IT-kunnen blev ved med at udbasunere, til trods for fagfolks advarsler om det modsatte.

Nets-skandalen handler heller ikke om hvor Prins Joachim og Princesse Marie holdt hvedebrødsdage, den handler ikke om de ussle "journalister" på Se og Hørs redaktion, den handler om vi skal have noget privatliv i Danmark i fremtiden.

Ifølge planen vil alle danskeres kommunikation med offentlige myndigheder om føje måneder gå igennem endnu et offentligt misfoster der skal drives af Nets, denne gang et "sikkert offentligt email system".

Det projekt er ligeså langt ude i tørvemosen som det 100 år gamle tankespin om en storebæltstunnel, med den vigtige tilføjelse at man ikke sætter landets bedste og klogeste på opgaven, men derimod et firma som juridisk er afskåret fra at være loyal mod den danske Grundlov og som har en efterhånden temmelig lang og meget konsistent "track-record" med at være dybt inkompetente på alle de forkerte tidspunkter.

Forestil jer at firmaet til hvem driften af Statens Museum for Kunst er privatiseret, havde så elendig sikkerhed at flere store kunstværker pludselig var væk, uden at de opdager det før nogen skriver en bog om røveriet,

Forstil jer derefter en pressemeddelelse hvor de forklare at det "tyder på at der er sket et røveri" men at "det er deres underleverandørs skyld" og at "man aldrig helt kan gardere sig imod den slags".

Ville det firma kort efter få overdraget opgaven med at sikre kronjuvelerne også ?

Nej vel?

Men inden for IT ?

Jo da!

Og vi vil også gerne tale med jer om Nationalbankens guldreserver....

Offentlig IT, sagde Einstein, er at blive ved med at gøre det præcist samme igen og igen, men at forvente et anderledes resultat næste gang.

phk